Euvangelicæ auctoritatis sententia nos ammonet, dicente Domino: «Tesaurizate vobis tesauros in cælo, ubi neque erugo neque tinea demolitur, et ubi fures non effodiunt nec furantur»; et iterum: «Date helemosinam et ecce omnia munda sunt vobis.» Quapropter necesse est unicuique fideli christiano terrena quæque possidenti operam dare, ut temporalia semper transferat ad æterna, quatinus pro terrenis cælestia, pro perituris æterna valeat commutare. Iccirco ego Durannus de Miliaco veniens ad sanctæ conversationis habitum, in extremo vite meæ, in Cluniacensi cænobio, dedi omnipotenti Deo et sanctis apostolis ejus Petro et Paulo et eidem sancto Cluniacensi loco totam terram meam de Fracteio et quicquid culture ad eandem terram pertinet cum silva et omnibus quæ in ea sunt. Facta est autem hec donatio tempore domni Hugonis abbatis, anno Lº Vto ordinationis ejus. Est autem hec terra in pago Matisconensi, sub custodia decani Galuniacensis villæ. Signum Duranni de Miliaco. S. Otgerii et Bernardi filiorum ejus, qui hoc donum laudaverunt et firmaverunt. Si quis hoc calumniatus fuerit, anathema sit.